Komission tiedonanto Lufthansan, SAS:n ja United Airlinesin välisestä liittoutumasta (asiat COMP/D-2/36.201, 36.076, 36.078 - perustamissopimuksen 85 artiklan (ent. 89 artikla) mukainen menettely)

(2002/C 264/03)

(ETA:n kannalta merkityksellinen teksti)

Komissio aloitti 3. heinäkuuta 1996 EY:n perustamissopimuksen 85 artiklan (ent. 89 artikla) mukaisen menettelyn, jonka tarkoituksena oli tutkia, ovatko Lufthansan ja United Airlinesin sekä SAS:n ja United Airlinesin välillä tehdyt koordinointisopimukset EY:n kilpailulainsäädännön mukaisia(1). Komissio aloitti 18. syyskuuta 1996 vastaavanlaisen menettelyn Lufthansan, SAS:n ja United Airlinesin kolmenvälisen koordinointisopimuksen tutkimiseksi(2).

Osapuolten ehdottamien sitoumusten ja Saksan liittotasavallan hallituksen antaman julistuksen jälkeen komissio ilmoitti Euroopan yhteisöjen virallisessa lehdessä 30. heinäkuuta 2002 julkaistussa tiedonannossa aikovansa suhtautua myönteisesti LH:n, SAS:n ja UA:n välisiin yhteistyösopimuksiin ja lopettaa menettelyn(3). Asianomaiset kolmannet eivät ole tuoneet esille merkittäviä uusia tekijöitä.

Näin ollen komissio päätti annettujen sitoumusten ja julistuksen perusteella 28. Iokakuuta 2002, että perusteita toimintaan perustamissopimuksen 85 artiklan nojalla ei enää ole olemassa ja että menettely voidaan sen vuoksi lopettaa.

Ei-luottamuksellinen toisinto osapuolten ehdottamista sitoumuksista ja Saksan liittotasavallan hallituksen julistus ovat tämän tiedonannon liitteenä.

(1) Asiat COMP/D-2/36.076/LH/UA ja COMP/D-2/36.078/SAS/UA.

(2) Asia COMP/D-2/36.201.

(3) EYVL C 181, 30.7.2002, s. 2.

Liite 1

EI-LUOTTAMUKSELLINEN TOISINTO

Asia COMP/36.201 - Deutsche Lufthansa AG, Scandinavian Airlines System, United Airlines Inc.

EHDOTETUT SITOUMUKSET

Deutsche Lufthansa AG, Scandinavian Airlines System ja United Airlines Inc. (yhdessä "osapuolet") antavat jäljempänä esitetyt sitoumukset poistaakseen Euroopan komission menettelyssä COMP/36.201 havaitsemat kilpailuongelmat, jotka koskevat osapuolten välisiä yhteistyösopimuksia Euroopan yhteisön ja Amerikan yhdysvaltojen välisessä lentoliikenteessä.

Nämä sitoumukset koskevat osapuolia, niiden tytäryhtiöitä, seuraajia ja mahdollisia tulevia omistajia, ja osapuolet sitoutuvat määräämään tytäryhtiönsä, seuraajansa ja uudet omistajansa noudattamaan näitä sitoumuksia.

1. MÄÄRITELMÄT

1.1 Kilpailukykyinen lentoliikenne- suora tai koneenvaihtoa edellyttävä reittihenkilöliikenne, jota liikennöidään vähintään kuusi kertaa viikossa yhdellä tai useammalla määritettyjen kaupunkiparien välisistä reiteistä ja jossa koneenvaihtoa edellyttävillä vuoroilla vaihtoaika on enintään 150 minuuttia.

1.2 Määritetyt kaupunkiparit- Frankfurt-Chicago, Frankfurt-Los Angeles, Frankfurt-San Francisco ja Frankfurt-Washington.

1.3 Mahdollinen uusi tulokas- kriteerit täyttävä lentoyhtiö (tai samaan liittoutumaan kuuluvat kriteerit täyttävät lentoyhtiöt), joka pystyy harjoittamaan kilpailukykyistä lentoliikennettä yksin tai yhteistunnusta käyttämällä ja jonka on saatava osapuolilta tulo- tai lähtöaika tai tulo- tai lähtöaikoja voidakseen harjoittaa kilpailukykyistä lentoliikennettä. Käsite '"mahdollinen uusi tulokas" käsittää "mahdollisen markkinoilla jo toimivan tulokkaan".

1.4 Kriteerit täyttävä lentoyhtiö- mikä tahansa Yhdysvaltojen tai Euroopan yhteisön lentoyhtiö, jolla on oikeus harjoittaa matkustajalentoliikennettä ainakin yhden tai useamman EY:n jäsenvaltion ja Amerikan yhdysvaltojen välillä. Lentoyhtiöitä, jotka ovat osapuolten laillisessa määräysvallassa, joilla on osapuolten kanssa franchise-sopimus tai jotka ovat osapuolten kumppaneita jossain liittoutumassa, ei katsota kriteerit täyttäviksi lentoyhtiöiksi.

1.5 Mahdollinen markkinoilla jo toimiva tulokas- mahdollinen uusi tulokas, joka harjoittaa kilpailukykyistä lentoliikennettä yhdellä tai useammalla reitillä määritettyjen kaupunkiparien välillä [luottamuksellinen tieto poistettu]. Mahdollisen uuden tulokkaan liittoutumakumppaneiden liikennöimät lennot katsotaan mahdollisen uuden tulokkaan lennoiksi sovellettaessa näitä sitoumuksia.

1.6 Kilpailukykyinen syöttöliikenne- Frankfurtin ja lentoyhtiön tai sen liittoutumakumppanin Euroopan keskuslentoaseman väliset lennot, joilla vaihtoaika uudelle tai olemassa olevalle Atlantin ylittävälle edestakaiselle lennolle, joka suuntautuu johonkin määritettyihin kaupunkipareihin kuuluvista yhdysvaltalaisista kaupungeista, olisi (tai olisi ollut) korkeintaan 150 minuuttia. [luottamuksellinen tieto poistettu].

1.7 Hyväksytty lentoliikenteen harjoittaja- mahdollinen uusi tulokas, jolle komissio ja kyseessä olevan jäsenvaltion toimivaltaiset viranomaiset ovat myöntäneet luvan harjoittaa kilpailukykyistä lentoliikennettä yhdellä tai useammalla määritettyjen kaupunkiparien välisellä reitillä näiden sitoumusten 4 jakson mukaisesti.

1.8 Uusi lentoliikenteen harjoittaja- kaikki lentoyhtiöt (tai samaan liittoutumaan kuuluvat lentoyhtiöt), jotka yksin tai yhteistunnusta käyttämällä harjoittavat uutta tai lisättyä kilpailukykyistä lentoliikennettä. Käsite "uusi lentoliikenteen harjoittaja" käsittää "hyväksytyt lentoliikenteen harjoittajat".

2. TULO- TAI LÄHTÖAJAT UUSILLE SUORILLE TAI KONEENVAIHTOA EDELLYTTÄVILLE VUOROILLE MÄÄRITETTYJEN KAUPUNKIPARIEN VÄLISILLÄ REITEILLÄ

2.1 Osapuolet sitoutuvat luovuttamaan tulo- tai lähtöaikoja Frankfurtissa yhdelle tai useammalle mahdolliselle uudelle tulokkaalle uuden tai lisätyn kilpailukykyisen lentoliikenteen tarjoamiseksi.

2.2 Tulo- tai lähtöaikoja luovutetaan mahdollisille uusille tulokkaille Frankfurtissa ainoastaan siinä tarkoituksessa, että nämä pystyvät aloittamaan uuden tai lisätyn kilpailukykyisen lentoliikenteen, jos mahdollinen uusi tulokas pystyy osoittamaan, että se ei ole pystynyt hankkimaan tällaisen kilpailukykyisen lentoliikenteen aloittamiseksi tarvittavia tulo- tai lähtöaikoja aikojen tavanomaisella jakamismenettelyllä, vaikka se on tehnyt niiden saamiseksi kaiken, mitä siltä voidaan kohtuudella edellyttää.

2.3 Kun mahdollinen uusi tulokas pyytää tulo- tai lähtöaikoja aloittaakseen uuden tai lisätyn koneenvaihtoa edellyttävän kilpailukykyisen lentoliikenteen, tulo- tai lähtöaikoja luovutetaan näiden sitoumusten nojalla seuraavien lisäedellytysten täyttyessä:

- Kun mahdollinen uusi tulokas aloittaa Atlantin ylittävän edestakaisen lentovuoron yhdysvaltalaiseen kaupunkiin, joka kuuluu määritettyihin kaupunkipareihin, tulo- tai lähtöaikoja luovutetaan kyseisen Atlantin ylittävän vuoron syöttöliikenteelle ainoastaan, jos mahdollinen uusi tulokas tai sen liittoutumakumppanit eivät ennestään tarjoa kilpailukykyistä syöttöliikennettä kyseiselle Atlantin ylittävälle vuorolle. Mahdollinen uusi tulokas saattaa kuitenkin välttyä tämän ehdon soveltamiselta osoittamalla, että sen tai sen liittoutumakumppanin olemassa oleva kilpailukykyinen syöttöliikenne toimii keskimäärin yli 80 prosentin käyttöasteella ja että kapasiteettia ei voida kohtuullisesti lisätä käyttämällä suurempia lentokoneita.

- Kun mahdollinen uusi tulokas on mahdollinen markkinoilla jo toimiva tulokas, joka harjoittaa koneenvaihtoa edellyttävää kilpailukykyistä lentoliikennettä, mahdollinen uusi tulokas ei ole oikeutettu saamaan tulo- tai lähtöaikoja lisätylle syöttöliikenteelle samalle Atlantin ylittävälle vuorolle kuin jota olemassa oleva koneenvaihtoa edellyttävä vuoro käyttää.

2.4 Kuten näiden sitoumusten 3 jaksossa tarkemmin kuvaillaan, sitoumusten nojalla luovutettuja tulo- tai lähtöaikoja on käytettävä kilpailukykyisen lentoliikenteen harjoittamiseen sillä tietyllä määritetyn kaupunkiparin välisellä reitillä, jolle tulo- tai lähtöajat luovutettiin.

2.5 Tulo- tai lähtöaikoja luovutetaan mahdolliselle markkinoilla jo toimivalle tulokkaalle näiden sitoumusten nojalla yhden tai poikkeuksellisesti Frankfurt-Washington-reitin kyseessä ollessa, kuten 3.1 kohdassa todetaan, enintään kahden kilpailukykyisen lentovuoron lisäämiseen kyseisen lentoyhtiön ja sen liittoutumakumppaneiden (tällä hetkellä) liikennöimien vuorojen lisäksi [luottamuksellinen tieto poistettu].

2.6 Jos mahdollinen markkinoilla jo toimiva tulokas lopettaa jonkin vuoroista, joita liikennöidään määritetyn kaupunkiparin välillä [luottamuksellinen tieto poistettu] ennen kuin se on harjoittanut lisättyä kilpailukykyistä lentoliikennettä neljänä peräkkäisenä IATA-kautena ja jos mahdollisen markkinoilla jo toimivan tulokkaan tytäryhtiö tai liittoutumakumppani ei jatka vuoroa kahden kuukauden kuluessa vuoron lopettamisesta, mahdollisen markkinoilla jo toimivan tulokkaan on palautettava näiden sitoumusten mukaisesti saamansa tulo- tai lähtöajat osapuolille.

2.7 Osapuolet luovuttavat tarvittavat tulo- tai lähtöajat kyseessä olevalle mahdolliselle uudelle tulokkaalle, joka on valittu näiden sitoumusten 4 jakson mukaisesti.

2.8 Kun osapuolet ovat luovuttaneet yhden tai useampia tulo- tai lähtöaikoja, hyväksytyn lentoliikenteen harjoittajan jatkuvana velvollisuutena on pyrkiä kaikin kohtuullisin keinoin hankkimaan aikojen tavanomaisessa jakamismenettelyssä tulo- tai lähtöajat, jotka se tarvitsee Frankfurtissa pystyäkseen harjoittamaan kilpailukykyistä lentoliikennettä. Jos hyväksytty lentoliikenteen harjoittaja saa tulo- tai lähtöajan ("uusi tulo- tai lähtöaika") jakamismenettelyssä, osapuolten näiden sitoumusten nojalla hyväksytylle lentoliikenteen harjoittajalle luovuttama tulo- tai lähtöaika on palautettava osapuolille heti kun hyväksytty lentoliikenteen harjoittaja voi käyttää uutta tulo- tai lähtöaikaa, jos:

- uutta tulo- tai lähtöaikaa käytetään jonakin ajankohtana suoran reittihenkilöliikenteen vuoron liikennöintiin millä tahansa määritettyjen kaupunkiparien välisellä reitillä ja uusi tulo- tai lähtöaika on enintään 120 minuuttia ennen tai jälkeen sellaista tulo- tai lähtöaikaa, jonka osapuolet ovat luovuttaneet näiden sitoumusten nojalla, tai

- uutta tulo- tai lähtöaikaa käytetään jonakin ajankohtana koneenvaihtoa edellyttävän reittihenkilöliikenteen vuoron liikennöintiin millä tahansa määritettyjen kaupunkiparien välisellä reitillä ja vaihtoaika on korkeintaan 150 minuuttia.

2.9 Sen varmistamiseksi, että osapuolten luovuttamia tulo- tai lähtöaikoja käytetään näiden sitoumusten mukaisesti, osapuolet sopivat kunkin hyväksytyn lentoliikenteen harjoittajan kanssa järjestelmästä, jonka avulla osapuolet voivat valvoa tulo- tai lähtöaikojen käyttöä.

3. TULO- TAI LÄHTÖAIKOJA KOSKEVIEN SITOUMUSTEN KESTO

3.1 Jollei 3.4 kohdan määräyksistä muuta johdu ja edellyttäen komission ja kyseessä olevan jäsenvaltion toimivaltaisten viranomaisten hyväksyntää näiden sitoumusten 3.3 kohdan tai 4 jakson mukaisesti, osapuolten velvollisuus luovuttaa tulo- tai lähtöaikoja Frankfurtissa määritetyn kaupunkiparin osalta täyttyy, jos uusi lentoliikenteen harjoittaja aloittaa yhden uuden tai lisätyn kilpailukykyisen lentovuoron kyseisen määritetyn kaupunkiparin välillä lukuun ottamatta reittiä Frankfurt-Washington, jolla osapuolten velvollisuudet täyttyvät, jos aloitetaan kaksi uutta tai lisättyä kilpailukykyistä lentovuoroa (mutta missään tapauksessa osapuolilla ei ole velvollisuutta luovuttaa tulo- tai lähtöaikoja useammalle kuin yhdelle koneenlaskua edellyttävälle kilpailukykyiselle lentovuorolle reitillä Frankfurt-Washington.

3.2 Sovellettaessa näitä sitoumuksia hyväksytään, että yksi ainoa päivittäin Frankfurtista lähtevä yhteysvuoro voi muodostaa osan uudesta tai lisätystä kilpailukykyisestä lentoliikenteestä useammalla kuin yhdellä määritettyjen kaupunkiparien välisellä reitillä.

3.3 Lentoyhtiön ilmoittaessa aloittavansa uuden tai lisätyn kilpailukykyisen lentoliikenteen määritetyn kaupunkiparin välisellä reitillä ilman osapuolten luovuttamia tulo- tai lähtöaikoja, osapuolet ilmoittavat sekä komissiolle että kyseessä olevan jäsenvaltion toimivaltaisille viranomaisille tästä mahdollisimman pian sen jälkeen, kun sille on ilmoitettu lentoliikenteen aloittamisesta. Komissio ja kyseessä olevan jäsenvaltion toimivaltaiset viranomaiset vahvistavat osapuolille näiden sitoumuksen 4 jakson mukaisesti, voidaanko kyseessä oleva lentoyhtiö katsoa tällaisen uuden tai lisätyn kilpailukykyisen lentoliikenteen perusteella uudeksi lentoliikenteen harjoittajaksi kyseisellä määritetyn kaupunkiparin välisellä reitillä liikenteen aloittamisen jälkeen.

3.4 Sitoumukset, jotka sisältyvät 2, 5 ja 6 jaksoihin, voidaan ottaa uudelleen käyttöön (kuten tarkemmin selitetään 3.5 kohdassa) tietyllä määritetyn kaupunkiparin välisellä reitillä, jos uusi lentoliikenteen harjoittaja ei harjoita uutta tai lisättyä kilpailukykyistä lentoliikennettä neljänä peräkkäisenä IATA-kautena.

3.5 Hyväksytty lentoliikenteen harjoittaja, joka ei käytä tulo- tai lähtöaikoja, jotka osapuolet luovuttivat sille näiden sitoumusten nojalla uuden tai lisätyn kilpailukykyisen lentoliikenteen harjoittamiseksi tietyllä määritetyn kaupunkiparin välisellä reitillä, palauttaa osapuolille kaikki tulo- tai lähtöajat, jotka se oli saanut kyseisen kilpailukykyisen lentoliikenteen harjoittamiseksi heti kun se ei enää harjoita kyseistä kilpailukykyistä lentoliikennettä. Näitä sitoumuksia sovellettaessa lentoyhtiön, sen tytäryhtiöiden ja liittoutumakumppaneiden katsotaan lopettaneen tietyn määritetyn kaupunkiparin välisen uuden tai lisätyn kilpailukykyisen lentoliikenteen harjoittamisen, jos se ei käytä tai vaihtoehtoisesti jos ne eivät käytä kyseisiä tulo- tai lähtöaikoja vähintään 80-prosenttisesti kilpailukykyisen lentoliikenteen harjoittamiseen kyseisen määritetyn kaupunkiparin välillä, ellei tätä voida perustella syillä, joihin viitataan asetuksen (EY) N:o 95/93 10 artiklan 5 kohdassa tai mainitun asetuksen muuttamisesta tai korvaamisesta annetussa muussa asetuksessa.

3.6 Tulo- tai lähtöajat, jotka palautetaan osapuolille ennen kuin hyväksytty lentoliikenteen harjoittaja on harjoittanut uutta tai lisättyä kilpailukykyistä lentoliikennettä neljänä peräkkäisenä IATA-kautena, luovutetaan näiden sitoumusten 2 jakson mukaisesti toiselle mahdolliselle uudelle tulokkaalle uuden tai lisätyn kilpailukykyisen lentoliikenteen harjoittamiseksi kyseisen määritetyn kaupunkiparin välillä.

4. KOMISSION JA KYSEESSÄ OLEVAN JÄSENVALTION TOIMIVALTAISTEN VIRANOMAISTEN ANTAMA HYVÄKSYNTÄ MAHDOLLISELLE UUDELLE TULOKKAALLE

4.1 Osapuolet luovuttavat tulo- tai lähtöaikoja ainoastaan mahdollisille uusille tulokkaille, jotka saavat etukäteen komission ja kyseessä olevan jäsenvaltion toimivaltaisten viranomaisten hyväksynnän ja ainoastaan tavalla, jonka komissio ja kyseessä olevan jäsenvaltion toimivaltaiset viranomaiset ovat hyväksyneet etukäteen. Harkitessaan hyväksyntää komissio ja kyseessä olevan jäsenvaltion toimivaltaiset viranomaiset ottavat huomioon ne tekijät, jotka soveltuvat parhaiten poistamaan kilpailuongelmat, jotka komissio on havainnut määritettyjen kaupunkiparien välisillä reiteillä. Erityisesti komissio ja kyseessä olevan jäsenvaltion toimivaltaiset viranomaiset ottavat huomioon seuraavat kriteerit:

a) onko mahdollinen uusi tulokas elinkelpoinen olemassa oleva tai mahdollinen kilpailija, jolla on kyky, resurssit ja sitoumus harjoittaa kilpailukykyistä lentoliikennettä pitkällä aikavälillä, ja onko se elinkelpoinen ja aktiivinen kilpailija;

b) vaihtoaika, kun on kyse mahdollisesta uudesta tulokkaasta, joka harjoittaa koneenvaihtoa edellyttävää kilpailukykyistä lentoliikennettä; sekä

c) harjoittaako mahdollinen uusi tulokas kilpailukykyistä lentoliikennettä useiden määritettyjen kaupunkiparien välillä käyttäen enintään 14 tulo- tai lähtöaikaa viikossa Frankfurtissa (28:aa Frankfurt-Washington-reitin tapauksessa).

4.2 Sen estämättä, mitä 4.1 kohdan c alakohdassa määrätään, kun on olemassa useampi kuin yksi mahdollinen uusi tulokas, joita kaikkia voidaan pitää elinkelpoisina nykyisinä tai mahdollisina kilpailijoina 4.1 kohdan a alakohdan merkityksessä, etusijalle asetetaan suoria lentoja tarjoava mahdollinen uusi tulokas/tarjoavat mahdolliset uudet tulokkaat.

5. KANTA-ASIAKASOHJELMAT

5.1 Jos hyväksytty lentoliikenteen harjoittaja ei osallistu kanta-asiakasohjelmaan tai sillä ei ole omaa kanta-asiakasohjelmaa, osapuolet sitoutuvat pyynnöstä sallimaan hyväksytyn lentoliikenteen harjoittajan osallistumisen yhteen niiden kanta-asiakasohjelmista tai niiden yhteiseen ohjelmaan, jos tällainen yhteinen ohjelma on olemassa, määritetyn kaupunkiparin välisellä reitillä, jolla hyväksytty lentoliikenteen harjoittaja liikennöi suoria vuoroja. Hyväksytyn lentoliikenteen harjoittajan kanssa tehdään kohtuullisin ja syrjimättömin ehdoin sopimus, jossa määrätään muun muassa osapuolille aiheutuvien kustannusten korvaamisesta.

5.2 Tämän jakson mukaisesti tehdyt sopimukset päättyvät kaikkien määritettyjen kaupunkiparien osalta, jos hyväksytty lentoliikenteen harjoittaja lopettaa kilpailukykyisen lentoliikenteen harjoittamisen kaupunkiparien välillä.

6. INTERLINE-JÄRJESTELYT

6.1 Osapuolet sitoutuvat pyynnöstä tekemään interline-sopimuksen hyväksytyn lentoliikenteen harjoittajan kanssa, joka liikennöi suoria lentoja yhden tai useamman kaupunkiparin välillä, kun hyväksytyllä lentoliikenteen harjoittajalla ei jo ole interline-sopimusta osapuolten kanssa.

6.2 Tämän jakson nojalla tehtyä interline-sopimusta koskevat seuraavat määräykset:

- sopimusta sovelletaan ainoastaan hintaluokkiin F, C ja Y,

- sopimuksessa määrätään interline-järjestelyistä, jotka perustuvat osapuolten julkaistuihin menolipun hintoihin tai puoleen osapuolten julkaistuista meno-paluulipun hinnoista,

- sopimus on rajattu hyväksytyn lentoliikenteen harjoittajan harjoittamaan todelliseen lähtö- ja määräpaikan väliseen liikenteeseen määritettyjen kaupunkiparien välillä,

- sopimukseen sovelletaan MITA-sääntöjä ja/tai tavanomaisia kaupallisia ehtoja, mukaan lukien vaatimus, jonka mukaan hyväksytyn lentoliikenteen harjoittajan on toimitettava osapuolille remburssi, jos osapuolet pitävät sitä tarpeellisena, sekä

- sopimuksen mukaan hyväksytty lentoliikenteen harjoittaja tai matkatoimistot voivat tarjota meno-paluumatkan, jonka yhden osuuden liikennöivät osapuolet ja toisen osuuden hyväksytty lentoliikenteen harjoittaja.

6.3 Riippuen paikkojen saatavuudesta tietyssä hintaluokassa osapuolet sitoutuvat kuljettamaan matkustajan, jonka matkalippu on kirjoitettu hyväksytyn lentoliikenteen harjoittajan määritetyn kaupunkiparin väliselle suoralle kilpailukykyiselle lennolle. Väärinkäytösten estämiseksi osapuolilla on oikeus vaatia, että hyväksytty lentoliikenteen harjoittaja tai matkustaja, hyväksytyn lentoliikenteen harjoittajan valinnan mukaan, maksaa osapuolten tariffin ja hyväksytyn lentoliikenteen harjoittajan tariffin välisen erotuksen. Silloin, kun hyväksytyn lentoliikenteen harjoittajan veloittama hinta on osapuolten matkalipun hintaa alhaisempi, osapuolilla on velvollisuus hyväksyä matkalippu ainoastaan hyväksytyn lentoliikenteen harjoittajan veloittaman tariffin määrään asti. Hyväksytyillä lentoliikenteen harjoittajilla on sama suoja tapauksissa, joissa osapuolten tariffi on hyväksytyn lentoliikenteen harjoittajan matkalipun hintaa alhaisempi.

6.4 Tämän jakson mukaisesti tehdyt interline-sopimukset päättyvät kaikkien määritettyjen kaupunkiparien osalta, jos hyväksytty lentoliikenteen harjoittaja lopettaa kilpailukykyisen lentoliikenteen harjoittamisen kaupunkiparien välillä.

7. IATA:N HINTANEUVOTTELUT

7.1 Osapuolet sitoutuvat olemaan osallistumatta IATA:n hintaneuvotteluihin, jotka koskevat EU:sta lähteviä lentoja määritettyjen kaupunkiparien välillä. Osapuolet voivat vapaasti hyväksyä tai hylätä oman harkintansa mukaan muiden lentoyhtiöiden määritettyjen kaupunkiparien välisille lennoille kirjoittamat matkaliput, jotka perustuvat IATA:n hintaneuvotteluissa sovittuihin hintoihin.

8. SITOUMUKSIA KOSKEVAT YLEISET MÄÄRÄYKSET

8.1 Jos komission tässä menettelyssä tutkimiin yhteistyösopimuksiin aletaan soveltaa toisen kilpailuviranomaisen vaatimuksia, jotka ovat mahdollisesti ristiriidassa näiden sitoumusten kanssa tai jos ilmenee muita tekijöitä, jotka yhdessä näiden sitoumusten sisältämien velvoitteiden kanssa johtavat siihen, että tulo- ja lähtöaikoja luovutetaan enemmän kuin mikä on ehdottomasti välttämätöntä komission havaitsemien kilpailuongelmien poistamiseksi jollakin määritettyjen kaupunkiparien välisellä reitillä, osapuolet voivat pyytää näiden sitoumusten uudelleentarkastelua ja muuttamista, jotta voidaan välttää tällaiset ristiriidat tai velvoitteet, jotka eivät ole enää välttämättömiä komission havaitsemien kilpailuongelmien poistamiseksi.

8.2 Jos jokin näiden sitoumusten sisältämistä velvoitteista muuttuu Euroopan yhteisöissä tai Amerikan yhdysvalloissa sovellettavien lakien tai asetusten vastaiseksi, kyseistä velvoitetta ei sovelleta osapuoliin ennen kuin ristiriita on poistettu. Osapuolet sitoutuvat ilmoittamaan ja yksilöimään komissiolle ja kyseessä olevan jäsenvaltion toimivaltaisille viranomaisille ne velvoitteet, joiden soveltaminen keskeytetään, sekä ristiriidan aiheuttavat erityiset lait tai asetukset. Mahdollisuuksien mukaan osapuolet ilmoittavat asiasta ennen kuin kyseessä oleva lainsäädäntö tulee voimaan, jotta komissio ja kyseessä olevan jäsenvaltion toimivaltaiset viranomaiset voivat toteuttaa asianmukaiset toimenpiteet.

8.3 Jos osapuolet lopettavat jonain ajankohtana jollakin määritettyjen kaupunkiparien välisellä reitillä suorat lennot, osapuolilla on oikeus vaatia, että komissio ja kyseessä olevan jäsenvaltion toimivaltaiset viranomaiset vapauttavat ne sitoumuksista kyseisen määritetyn kaupunkiparin/kyseisten määritettyjen kaupunkiparien osalta. Näitä sitoumuksia sovelletaan automaattisesti uudelleen kyseisen määritetyn kaupunkiparin osalta, jos osapuolet aloittavat uudelleen suorat lennot.

8.4 Osapuolet toimittavat komissiolle tiedot, joita komissio ja kyseessä olevan jäsenvaltion toimivaltaiset viranomaiset mahdollisesti pyytävät näihin sitoumuksiin liittyen kymmenen päivän kuluessa siitä, kun ne vastaanottavat komission ja kyseessä olevan jäsenvaltion toimivaltaisten viranomaisten perustellun pyynnön.

Liite 2

SAKSAN LIITTOTASAVALLAN HALLITUKSEN JULISTUS

Jotta Euroopan komissio voisi lopettaa osapuolten ehdottamien korjaustoimenpiteiden perusteella meneillä olevan 3 päivänä heinäkuuta 1996 aloitetun EY:n perustamissopimuksen 85 artiklan (ent. 89 artikla) mukaisen menettelyn LH:n, SAS:n ja UA:n transatlanttista liittoutumaa koskevassa asiassa (asia COMP/D-2/36.201), Saksan liittotasavallan hallitus julistaa, sanotun kuitenkaan rajoittamatta sen yleistä kantaa kuudennen vapauden lentoyhtiöiden hintajohtajuuteen ETA-markkinoiden ulkopuolella, että se ei valvo hintoja, joita peritään koneenvaihtoa edellyttävistä kuudennen vapauden mukaisista lennoista Saksasta komission määrittämään neljään kohteeseen, eli reiteillä Frankfurt-Chicago, Frankfurt-Los Angeles, Frankfurt-San Francisco ja Frankfurt-Washington.

Tämän julistuksen ehtona on se, että saksalaiset lentoyhtiöt saavat kuudennen vapauden mukaisten lentojen hintasääntelyn osalta samanlaisen kohtelun vastaavanlaisissa tilanteissa muilla ETA-markkinoilla, kun komission arvio vastaavista Atlantin ylittävistä liittoutumista tätä edellyttää.